Bossie nou Bul - Mogol Pos
Schalk Erasmus (22), 'n oudleerder van Laerskool Bosveld Primary, het Saterdag 26 September vir sy eerste wedstryd as volwaardige Vodacom Blou Bul op Loftus Versveld in Pretoria uitgedraf. En hy het die eerste drie in die wedstryd gedruk!
Die Bulle het dié wedstryd teen die Sharks gewen met 'n telling van 49-28. Dit is 'n droom wat waar geword het vir dié jong man.
Schalk, wat grootgeword het op die plaas Rooipan in die Steenbokpan-omgewing, was van 2005 tot 2011 'n leerder aan Laerskool Bosveld Primary. Hy was ook hoofseun van dié skool en 'n Bosvelder in murg en been.
Rugby, of sport oor die algemeen, was altyd vir hom 'n passie en dit was sy droom om eendag professioneel rugby te speel – soveel so dat sy ma, Elna, vir hom in graad 3 'n Blou Bul-koek moes bak!
Schalk het aan die Afrikaanse Hoër Seunskool in Pretoria gematrikuleer, waarna hy BCom Rekeningkunde aan die Universiteit van Stellenbosch gaan studeer het. Die besluit om Stellenbosch toe te gaan, het gekom nadat hy 'n kontrak deur die Stormers aangebied was. "Dit was 'n nuwe uitdaging wat ek graag wou aanpak," sê hy.
Maar sy hart was eintlik by die Bulle…
Hy is verlede jaar genader om by die Bulle aan te sluit en "ek kon nie nee sê om vir hulle te speel nie".
"Ek sien uit na die nuwe geleentheid en ek gaan dit voluit aanpak. Ons speel vanaf 9 Oktober tot 16 Januarie teen al die Curriebekerspanne sowel as die Griekwas en Pumas.
Schalk se volgende doelwitte is om steeds die Bulle se eerste keuse haker te wees en om "alles te gee".
"My groot droom is definitief, met die genade van Bo, om vir die Bokke te speel. Dit sal 'n ongelooflike groot eer wees."
Sy boodskap aan seuns wat dink aan rugby as 'n loopbaan het hy die volgende raad: "Glo in jouself, want as jy nie in jouself glo nie, gaan niemand anders nie. Daarmee saam moet jy hard werk, want niks kom vanself nie."